Butunjahon ko‘chmanchi xalqlar o‘yinlarining ikkinchi kunida sakkizta medal qo‘lga kiritildi

Qirg‘iziston Respublikasining Cho‘lpon-Ota shahrida bo‘lib o‘tayotgan Butunjahon ko‘chmanchi xalqlar o‘yinlarining ikkinchi kunida o‘zbekistonlik sportchilar qozoq kurashi, pahlavani (Eron kurashi), goresh (Turkmaniston kurashi) va lochin ovi va tayganlar yugurishi, mas-restling bo‘yicha bahslarga kirishgan. Bu haqda Jismoniy tarbiya va sport vazirligi matbuot xizmati xabar berdi.
O‘yinlarda qozoq kurashi bo‘yicha 20 ta davlatdan 56 nafar sportchi ishtirok etib, o‘zbekistonlik Sarvar Ikromov (-90 kg) kumush medalni qo‘lga kiritdi. Goresh (Turkmaniston kurashi) bo‘yicha bo‘lgan bahslarda esa Sherzod Rahimov mutlaq vazn toifasida bronza medaliga sazovor bo‘ldi.
Lochin ovi va tayganlar yugurishi bo‘yicha bahslarda dunyoning 10 ta davlatidan 25 nafar sportchi ishtirok etib, lochinda ov yo‘nalishida Denis Soy bronza medalini qo‘lga kiritdi.

27 ta davlatdan 127 nafar nafar sportchi ishtirok etgan mas-restling bo‘yicha ayollar o‘rtasida o‘tkazilgan bahslarda Regina Mulyasheva (-55 kg) kumush, Madina Eliyeva (-125 kg) bronza medalini qo‘lga kiritishgan bo‘lsa, erkak sporchilarimiz Islom Abdumalikov (-60 kg), Ilyos Kadirov (-90 kg), Nasim Radjabov (-125 kg) bronza medaliga sazovor bo‘lishdi.
Shunday qilib, kecha, 4 sentyabr kuni o‘tkazilgan bahslarda 20 nafar o‘zbekistonlik sportchi ishtirok etdi va jami 8 ta medal (2 ta kumush, 6 ta bronza) qo‘lga kiritildi.
Bugun, 5 sentabr sanasida O‘zbekiston vakillari mangol box (Mo‘g‘uliston kurashi) va qirg‘iz kurashi turlari bo‘yicha bahslarga kirishadi.
Eslatib o‘tamiz, 2 sentyabrdan 8 sentyabrga qadar davom etadigan mazkur musobaqada dunyoning 66 davlatidan tashrif buyurgan 1556 nafar sportchi medallar uchun bahs olib bormoqda. O‘zbekiston delegatsiyasi 13 ta sport turi bo‘yicha 58 nafar sportchi bilan ishtirok etmoqda.